او، ۱۹۱۸-جی ایل مارت آیی‌‌نین سونلاریندا باکی شهرینده داشناکلار طرفیندن موسلمان اهالیسی‌‌نین قتل عامی تؤردیلرکن باکی کوموناسیندا مسئول وظیفه توتموشدور. محض بو سببدن عزیزبیگوفون سیاسی فعالیتی‌‌نین بو دؤورو ضدیت‌لی‌دیر، و تاریخچیلر طرفیندن موختلیف یوزولوب. عزیزبیگوف اوللر سیاسی وضعیتین گرگینلیگیندن آسیلی اولاراق قیرغینا سس چیخارتمامیشسا بئله داشناکلارین میلتچیلیک ائدیب قارشیلارینا چیخان بوتون موسلمانلاری قیردیغینا شاهید اولدوقدان سونرا عزیزبیگوف قیرغینی ساخلاماق اۆچون نریمان نریمانوو ایله علاقه قورموش، و خوصوصاً شاماخی اهالی‌سینی خلاص ائتمیشدیر. مشدی‌‌نین فیکرینجه ساده کند جاماعاتی هئچ واخت عکس اینقیلابی قوه اولاجاق قدر تهلوکه‌لی دئییلدی. بیر باشقا منبعیه اساسلاناراق دئمک اولارکی عزیزبیگوف حتی شهرین گوناه‌سیز اهالی‌سینی قوروماق اۆچون خلاص کومیته‌لری ده تشکیل ائتمیشدیر. نریمانوو عزیزبیگوف ایله باغلانتی‌یا کئچمه‌سی‌‌نین آردیندان مارس حادثه‌لری حاقیندا ائشیتدیگیندن دهشته گلمیشدیر، او بونو مکتوبلاری‌‌نین بیرین‌ده قئید ائدیر: شاماخی‌دان قاییداندان سونرا منیم عزیز یولداشیم م. عزیزبیگوف گؤز یاشی ایچینده شاهیدی اولدوغو فاجعه‌نی منه دانیشدی. همین ایلین مارس آییندان سپتامبرا کیمی باکی‌دا اولموش م. ا. افندی‌‌نین نقلیندن آنلاشیلدیغی قدریله عزیزبیگوف باکی سووئتینده داشناکلارین فعالیتینه قارشی اولوب. او بو باره‌ده دئییر: همین بورادا مشهدی عزیزبیگوف و (حمید) سطانوو بانا راست گلدیلر. اونلار شیکایت ائتدیلر کی، موسلمانلار آز اولدوقلارینا گؤره، ائرمنیلر آلچاق فیکیرلرینه نایل اولدولار. روح‌الله آخوندووون خاطیره‌لری و دؤورون باکینسکی رابوچی قازتینده یازیلانلارا اساساً عزیزبیگوف اولدوقجا ساکیت و تمکینلی بیر شخص ایدی، کندلیلرین و فهله‌لرین پروبلملریله یاخیندان ماراقلانار، بولشویزمله باغلی اونلاری معلوماتلاندیریردی. میلّتچی داشناک ائرمنیلر کومیسارلیقدا عزیزبیگوف کیمی بیر آذربایجانلی‌‌نین اولماسیندان ناراحات ایدیلر و بو سببدن اونو اورادان اوزاقلاشدیرماق اۆچون چوخ چالیشیر، عزیزبیگوفون اصلینده آذربایجان خالق جومهوریتینه طرف اولدوغونو ایدیعا ائدیردیلر. بوتون بونلارا باخمایاراق یعقوب محمودوو عزیزبیگوفون اصلین‌ده مارس حادثه‌لری‌‌نین گوناهکارلاریندان بیری اولدوغونو ایدیعا ائدیر و اونو صابرآباددا قیرغین تؤره‌تدیگینی بیلدیریر. کلاسیک خالق جبهه‌سی پارتیاسی‌‌نین صدر موعاوینی، یازیچی-پوبلیسیست مهربان وزیر ایسه بونونلا راضیلاشمیر و دئییرکی بو گون هم مشهدی عزیزبیگوفون، هم ده میرحسن وزیرووون تدقیقاتچیلاری وار. بو اینسانلار حقیقتاً ده باکی کوموناسیندا اولوبلار و قیرغی‌‌نین قارشیسینی آلماق اۆچون اللریندن گلنی ائدیبلر. چونکی اونلار موعیّن بیر ایدئولوژی ایستیقامتده فعالیت گؤسترسه‌لر ده، مثلاً، میرحسن وزیروو سولچو اس‌إر ایدی، او داها چوخ فهله-کندلی صینفینی مودافیعه ائدیردی. او، عدالت‌سیزلیگه قارشی موباریزه آپاران بیر موجاهید اولوب. یوکسک اونیورسیتتلرینده تحصیل آلمیشدی، دؤورونون چوخ موتفکّیر بیر شخصیتی ایدی، اونون اثرلری قالیر، فعالیتی خاطیرلانیر. مشهدی عزیزبیگوف دا همچینین باکی‌داکی قیرغینی گوجلری چاتاجاق قدر اونون قارشیسینی آلماغا چالیشان بو ایکی شخصین اوزرینه آتماق دوزگون دئییل. آذربایجان کومونیست پارتیاسی و آذربایجان یئنی نسیل کومونیست پارتیاسی دا بو فیکیرلری دستکله‌ییر.